มรดกเงินชราภาพ
โดย...ชัตน์วรี
10 ก.ค. 2558

โดย...ชัตน์วรี
มีข่าวมาแจ้งผู้ประกันตน เมื่ออายุครบ 55 ปี สามารถยื่นขอรับเงินบำนาญชราภาพจากสำนักงานประกันสังคม (สปส.) ได้
ล่าสุด มีการแก้ไข พ.ร.บ.ประกันสังคม (ฉบับที่ 4) พ.ศ. 2558 ซึ่งประกาศลงในราชกิจจานุเบกษาแล้ว เมื่อวันที่ 22 มิ.ย. 2558 และจะมีผลบังคับใช้ภายใน 120 วัน นับตั้งแต่วันที่ประกาศ นั่นหมายความว่าจะมีผลบังคับในวันที่ 20 ต.ค. 2558
ภายใต้การปรับปรุงหลักเกณฑ์การได้รับสิทธิประโยชน์ กรณีชราภาพ ผู้ประกันตนสามารถทำหนังสือมอบสิทธิประโยชน์รับเงินบำเหน็จบำนาญชราภาพของประกันสังคม โดยสามารถระบุบุคคลผู้มีสิทธิรับเงินบำเหน็จชราภาพไว้ล่วงหน้าได้
แต่เดิมนั้น หากผู้ประกันตนไม่มีทายาท (บิดา มารดา บุตร และคู่สมรส) จะไม่สามารถทำหนังสือระบุบุคคลผู้มีสิทธิรับเงินบำเหน็จชราภาพไว้ล่วงหน้าได้ โดยเมื่อผู้ประกันตนเสียชีวิตลง เงินบำเหน็จชราภาพจึงจะตกเป็นของกองทุนประกันสังคม
ที่ผ่านมาช่องโหว่ของการที่ไม่สามารถระบุทายาทผู้มีสิทธิรับเงินบำเหน็จชราภาพล่วงหน้าได้ ทำให้ในแต่ละปีมีเงินดังกล่าวถูกโอนเข้ากองทุนประกันสังคมเฉลี่ยปีละถึง 5-6 ล้านบาท 
นอกจากประกันสังคมแล้ว ยังมีการขยายระยะเวลาการยื่นคำขอรับประโยชน์ทดแทนจาก 1 ปี เป็น 2 ปี ซึ่งหากไม่มารับเงินตามระยะเวลาที่กำหนด เงินบำเหน็จบำนาญชราภาพจะต้องเป็นของกองทุนประกันสังคม
ทั้งนี้ ในปี 2557 สำนักงานประกันสังคมได้เริ่มจ่ายบำนาญชราภาพให้กับผู้ประกันตน มีผู้มีสิทธิมาขอรับประโยชน์ทดแทนกรณีชราภาพแล้ว 9,918 คน จ่ายเงินบำนาญชราภาพไปแล้ว 80.52 ล้านบาท